PYT-USTอำลาตลาดหุ้น
ไม่ต้องการทุนฟรีโฟลตตํ่าจับตา16บริษัทเดินตามรอย
2 ธ.ค. 2554

ไม่ต้องการทุนฟรีโฟลตตํ่าจับตา16บริษัทเดินตามรอย 
PYT-UST โบกมือลาตลาดหุ้น เหตุไม่มีความจำเป็นต้องระดมทุน ลดต้นทุน ฟรีโฟลตต่ำเกณฑ์ จับตา 16 บจ.ตามรอย
นายอัฐ ทองแตง กรรมการ บริษัท ประสิทธิ์พัฒนา (PYT) ผู้บริหารโรงพยาบาลพญาไท เปิดเผยว่า ที่ประชุมคณะกรรมการบริษัทมีมติให้เพิกถอนหุ้นออกจากตลาดหลักทรัพย์แห่งประเทศไทย หลังบริษัท กรุงเทพดุสิตเวชการ (BGH) ผู้ถือหุ้นใหญ่ได้ทำคำเสนอซื้อหลักทรัพย์ทั้งหมดของ PYT เสร็จสิ้นแล้ว
ปัจจุบัน BGH ถือหุ้น 2,274.40 ล้านหุ้น หรือ 97.14% ของหุ้นที่จำหน่ายได้แล้วทั้งหมด 
สำหรับการเพิกถอนหุ้นออกจากตลาด BGH จะรับซื้อหุ้นทั้งหมดของบริษัทเป็นการทั่วไปในราคา 4.57 บาทต่อหุ้น และล่าสุดบริษัทมีจำนวนหุ้นที่หมุนเวียนในตลาด (ฟรีโฟลต) ในสัดส่วน 2.86% หรือ 66.87 ล้านหุ้น และจะประชุมผู้ถือหุ้นวันที่ 16 ม.ค. 2555 และจัดประชุมชี้แจงในวันที่ 6 ม.ค. 2555
ส่วนเหตุผลในการเพิกถอนหุ้น เพราะ BGH พิจารณาแล้วเห็นว่าในขณะนี้และในอนาคตอันใกล้ PYT ไม่มีความจำเป็นที่จะต้องระดมทุนจากประชาชนผ่านทางตลาดหลัก ทรัพย์ฯ เพราะเป็นบริษัทย่อยที่ BGH ถือหุ้นเกือบทั้งหมด ดังนั้น BGH สามารถจัดหาแหล่งเงินให้ได้ถ้าจำเป็น และการที่ PYT มีฟรีโฟลตเพียง 2.86% ไม่เป็นไปตามเกณฑ์ของตลาดหลัก ทรัพย์ที่จะต้องมีประมาณ 15% ของทุนชำระแล้ว 
นอกจากนี้ เห็นว่าบริษัทจะสามารถลดค่าธรรมเนียมรายปีและค่าใช้จ่ายต่างๆ ในส่วนที่เกี่ยวข้องกับการดำรงสถานะเป็นบริษัทจดทะเบียนในตลาดหลักทรัพย์ฯ ได้
ด้านบริษัท ยูไนเต็ด แสตนดาร์ด เทอร์มินัล (UST) แจ้งว่าคณะกรรมการอนุมัติให้เพิกถอนหุ้นออกจากตลาดหลักทรัพย์ หลังบริษัทน้ำตาลมิตรผลและกลุ่มบุคคลตามมาตรา 258 ได้เข้าซื้อหุ้นของบริษัท ทำให้ถือหุ้นรวม 38.29 ล้านหุ้น หรือ 98.77% 
กลุ่มผู้ถือหุ้นใหญ่มีความประสงค์ที่จะรับซื้อหุ้นที่เหลือทั้งหมด 4.47 แสนหุ้น หรือ 1.23% ในราคาหุ้นละ 34 บาท และจัดการประชุมผู้ถือหุ้นวันที่ 10 ม.ค. 2555
บริษัทจะเพิกถอนหุ้นหลังจากเข้าเป็นบริษัทในตลาดหลักทรัพย์ตั้งแต่ปี 2531 เพราะไม่มีความจำเป็นต้องระดมทุนผ่านตลาดหลักทรัพย์ และผู้ถือหุ้นใหญ่มีศักยภาพพอที่จะให้การสนับสนุนบริษัท ถ้าหากมีความจำเป็นต้องใช้เงินและบริษัทมีจำนวนผู้ถือหุ้นรายย่อยในสัดส่วนเพียง 1.28% ไม่เป็นไปตามเกณฑ์ 
ปัจจุบันมี บจ.อีก 16 บริษัท ที่มีฟรีโฟลตต่ำกว่าเกณฑ์ที่ตลาดกำหนด เช่น บริษัท ควอลิตี้คอนสตรัคชั่นโปรดัคส์ (Q-CON) มีฟรีโฟลต 7.95%